b'\n_START_ARTICLE_\nFromborkas\n_START_SECTION_\nIstorija\n_START_PARAGRAPH_\nSenov\xc4\x97je apylink\xc4\x97se buvo pr\xc5\xabs\xc5\xb3 tvirtov\xc4\x97. Ar dabartinis Fromborkas \xc4\xafkurtas senojoje pr\xc5\xabs\xc5\xb3 gyvenviet\xc4\x97je netoli Aistmari\xc5\xb3 nerijos n\xc4\x97ra iki galo ai\xc5\xa1ku. Gyvenviet\xc4\x97 pirm\xc4\x85 kart\xc4\x85 pamin\xc4\x97ta 1282 m. kaip Varmijos kapitulos rezidavimo vieta, po to, kai ankstesn\xc4\x97 kapitulos rezidavimo vieta Braunsberge buvo visi\xc5\xa1kai sunaikinta Did\xc5\xbeiojo pr\xc5\xabs\xc5\xb3 sukilimo metu. Prie kapitulos pilies \xc4\xafsik\xc5\xabrusi vokie\xc4\x8di\xc5\xb3 gyvenviet\xc4\x97 vadinta Frauenburg, nuo Burg Unserer Lieben Frau ("Marijos pilis"). Daugelyje lotyni\xc5\xa1k\xc5\xb3 tekst\xc5\xb3 miestas buvo vadinamas Warmia. 1310\xc2\xa0m. vyskupas Eberhard von Neisse suteik\xc4\x97 Liubeko miesto teises. D\xc4\x97l didel\xc4\x97s \xc5\xa1alia buvusio Hanzos miesto Branusbergo konkurencijos Fromborkas i\xc5\xa1liko ma\xc5\xbeareik\xc5\xa1mis. 1329\xe2\x80\x931388\xc2\xa0m. pastatyta plyt\xc5\xb3 m\xc5\xabro gotikin\xc4\x97 Fromborko \xc5\xa0v\xc4\x8d. Mergel\xc4\x97s Marijos \xc4\x96mimo \xc4\xaf dang\xc5\xb3 ir \xc5\xa0v. Andriejaus arkikatedra bazilika._NEWLINE_1414\xc2\xa0m. miestas buvo sudegintas per karus su lenkais. Sudarius Torun\xc4\x97s taik\xc4\x85 Fromborkas kartu su visa Varmijos vyskupyste atiteko Lenkijos globai. Po 1519\xe2\x80\x941521 m. karo, kuriame su Lenkija kovojo paskutinis Vokie\xc4\x8di\xc5\xb3 ordino magistras Albrechtas Brandenburgietis, jo kariuomen\xc4\x97 1520 m. u\xc5\xbe\xc4\x97m\xc4\x97 ir nusiaub\xc4\x97 miest\xc4\x85. 1512\xe2\x80\x931516 ir 1522\xe2\x80\x931543\xc2\xa0m. Fromboke kanauninku dirbo Mikalojus Kopernikas. \xc4\x8cia jis para\xc5\xa1\xc4\x97 savo \xc5\xbeym\xc5\xb3j\xc4\xaf veikal\xc4\x85 \xe2\x80\x9eApie dangi\xc5\xa1k\xc5\xb3j\xc5\xb3 sfer\xc5\xb3 sukim\xc4\x85si\xe2\x80\x9c (De revolutionibus orbium coelestium)._NEWLINE_Po \xc5\xbde\xc4\x8dpospolitos pirmojo padalinimo miestas atiteko Pr\xc5\xabsijos karalystei. Iki 1945 m. priklaus\xc4\x97 Bransbergo apskri\xc4\x8diai. Antrojo pasaulinio karo pabaigoje Raudonoji armija u\xc5\xbe\xc4\x97m\xc4\x97 miest\xc4\x85 1945 m. vasario 9 d. m\xc5\xab\xc5\xa1io d\xc4\x97l Rypr\xc5\xabsi\xc5\xb3 metu. Kov\xc5\xb3 metu 80 proc. miesto buvo sugriauta ir jis prarado miesto teises (jos atkurtos tik 1959 m.). 1945 m. miestas perduotas Lenkijos administracijai, prasid\xc4\x97jo lenk\xc5\xb3 ir ukrainie\xc4\x8di\xc5\xb3 gyventoj\xc5\xb3 perk\xc4\x97limas i\xc5\xa1 buvusi\xc5\xb3 Lenkijos teritorij\xc5\xb3 rytuose u\xc5\xbe Kerzono linijos. Lik\xc4\x99 vokie\xc4\x8diai buvo i\xc5\xa1varyti pagal Bieruto dekret\xc4\x85._NEWLINE_Prie Aistmari\xc5\xb3 2001 m. Lenkijos valstyb\xc4\x97s pastangomis pastatytas didelis paminklas Rytpr\xc5\xabsi\xc5\xb3 gyventojams, kurie buvo priversti palikti \xc5\xa1iuos kra\xc5\xa1tus Antrojo pasaulinio karo pabaigoje.'